## Pravilnik o izravnim plaćanjima u poljoprivredi

### NN 33/2010 (17.3.2010.), Pravilnik o izravnim plaćanjima u poljoprivredi

MINISTARSTVO POLJOPRIVREDE, RIBARSTVA I RURALNOG RAZVOJA

859

Na temelju članka 52. i članka 81. stavka 5. Zakona o državnoj potpori poljoprivredi i ruralnom razvoju (»Narodne novine«, br. 83/09, 153/09) ministar poljoprivrede, ribarstva i ruralnog razvoja donosi

PRAVILNIK

O IZRAVNIM PLAĆANJIMA U POLJOPRIVREDI

I. TEMELJNE ODREDBE

Područje primjene

Članak 1.

(1) Ovim se Pravilnikom propisuju način i uvjeti provedbe izravnih plaćanja u poljoprivredi, i to:

1. osnovno plaćanje po poljoprivrednoj površini:

– za livade i pašnjake,

– za sve ostale vrste korištenja zemljišta.

2. proizvodno vezana plaćanja:

– posebna plaćanja u biljnoj proizvodnji,

– ostala plaćanja u biljnoj proizvodnji,

– plaćanja po grlu stoke,

– plaćanja za držanje i klanje goveda,

– posebna plaćanja po grlu stoke,

– dodatna plaćanja za proizvodnju rasplodnog materijala,

– plaćanja za mlijeko i

– ostala plaćanja u stočarstvu.

(2) Ovim Pravilnikom propisuju se i način te uvjeti provedbe mjera za očuvanje biološke raznolikosti koje se odnose na matice pčela kao i mjera za očuvanje genetskih resursa koje se odnose na sjeme rasplodnjaka.

Provedba izravnih plaćanja

Članak 2.

(1) Provedba izravnih plaćanja u poljoprivredi u nadležnosti je Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

(2) Procesi provedbe izravnih plaćanja u poljoprivredi odvijaju se uz pomoć elektronički podržanih procesa Integriranog sustava za administraciju izravnih plaćanja, a čine ih:

− jedinstvena identifikacija poljoprivrednog gospodarstva koje predaje Zahtjev,

− sustav za identifikaciju zemljišnih parcela (u daljnjem tekstu: ARKOD sustav),

− sustav za označavanje i registraciju životinja,

− podnošenje Zahtjeva,

− administrativna kontrola Zahtjeva,

− kontrola na terenu.

II. POSEBNE ODREDBE

1. ZAHTJEVI ZA IZRAVNA PLAĆANJA

Vrijeme i mjesto podnošenja Zahtjeva

Članak 3.

(1) Jedinstveni zahtjev za izravna plaćanja (u daljnjem tekstu: Zahtjev) obuhvaća zahtjev za izravna plaćanja u biljnoj proizvodnji i zahtjev za izravna plaćanja u stočarstvu.

(2) Zahtjev se podnosi od 1. ožujka do 15. svibnja tekuće godine.

(3) Zahtjev se podnosi Agenciji za plaćanja, putem Regionalnih ureda.

(4) Zahtjev podnosi nositelj poljoprivrednog gospodarstva (u daljnjem tekstu: Korisnik).

(5) Korisnik u Zahtjevu mora prijaviti korištenje svih poljoprivrednih površina svog gospodarstva, bez obzira da li za njih podnosi ili ne podnosi zahtjev za izravna plaćanja.

(6) Iznimno od stavaka 1. i 3. ovoga članka, za 2010. godinu zasebno se podnosi zahtjev za izravna plaćanja u stočarstvu putem Hrvatske poljoprivredne agencije (u daljnjem tekstu: HPA).

(7) Iznimno od stavka 2. ovoga članka, za 2010. godinu zahtjevi za izravna plaćanja u stočarstvu podnose se do 30. rujna 2010. godine.

Obrasci

Članak 4.

(1) Zahtjev se podnosi na posebnim obrascima iz Priloga 2. i 3. ovoga Pravilnika, a sadrži osnovne obrasce i dodatne obrasce iz stavaka 3. i 4. ovoga članka.

(2) Osnovni obrasci podnose se u roku navedenom u članku 3. stavku 2. ovoga Pravilnika, a dodatni obrasci se podnose u dodatnim rokovima određenim ovim Pravilnikom.

(3) Osnovni obrasci su:

− Obrazac s osnovnim podacima – sadrži osnovne podatke o poljoprivrednom gospodarstvu i izjavu Korisnika,

− Obrazac 1 – Zahtjev za izravna plaćanja u biljnoj proizvodnji – sadrži prijavu površina pod kulturom i zahtjeve za osnovno plaćanje po poljoprivrednoj površini, posebna plaćanja u biljnoj proizvodnji i ostala plaćanja u biljnoj proizvodnji,

− Obrazac 2 – Zahtjev za izravna plaćanja u stočarstvu – obuhvaća plaćanja po grlu stoke, plaćanja za držanje i klanje goveda, posebna plaćanja po grlu stoke, dodatna plaćanja za proizvodnju rasplodnog materijala, plaćanja za mlijeko i ostala plaćanja u stočarstvu.

(4) Dodatni obrasci su:

− Obrazac 1A – Prijava količine maslina proizvedenih i predanih na preradu,

− Obrazac 1B – Prijava količine prodanog ekstra djevičanskog maslinovog ulja,

− Obrazac 1C – Prijava količine predanog lista duhana na preradu,

− Obrazac 1D – Prijava količine proizvedenog i priznatog sadnog materijala,

− Obrazac 2A – Stanje na gospodarstvu – sadrži popis i podatke o stoci (ukupan broj grla te identifikacijske brojeve) iz Jedinstvenog registra domaćih životinja (u daljnjem tekstu: JRDŽ), količinu proizvedenog meda i količinu proizvedenih doza sjemena rasplodnjaka te podatke o datumu stavljanja u tov svinja i goveda,

− Obrazac 2B – Registracija matičnog jata peradi.

(5) Obrasci Zahtjeva moraju biti ispunjeni u skladu s uputama, a potpisuje ih Korisnik, koji svojim potpisom jamči da:

− je upoznat s odredbama Zakona o državnoj potpori poljoprivredi i ruralnom razvoju (»Narodne novine«, br. 83/09 i 153/09; u daljnjem tekstu: Zakon) i ovoga Pravilnika,

− je pažljivo pročitao i da će poštivati propisane upute za ispunjavanje obrasca,

− su podaci navedeni u obrascu istiniti,

− će omogućiti kontrolu na terenu i inspekcijski nadzor.

Predispis

Članak 5.

(1) Agencija za plaćanja svake godine poljoprivrednom gospodarstvu izdaje predispis obrazaca za podnošenje zahtjeva i prateće dokumentacije (u daljnjem tekstu Predispis). Predispis Korisnik preuzima u Regionalnim uredima Agencije za plaćanja.

(2) Predispis sadrži tiskane obrasce iz članka 4. ovoga Pravilnika, grafičke materijale i upute za Korisnike.

(3) Osnovni obrazac sadrži osnovne podatke o poljoprivrednom gospodarstvu iz Upisnika poljoprivrednih gospodarstava.

(4) Obrazac 1 sadrži podatke o posjedu poljoprivrednog zemljišta iz Upisnika poljoprivrednih gospodarstava i najveću prihvatljivu površinu po referentnoj čestici.

(5) U slučaju bilo kakvih promjena u podacima sadržanim u Predispisu, Korisnik prije podnošenja zahtjeva ispravlja podatke u Upisniku poljoprivrednih gospodarstava ili ARKOD sustavu i izdaju mu se novi tiskani obrasci.

(6) Obrazac 2A – sadrži Predispis Popis stoke na gospodarstvu po posjedniku, a obuhvaća podatke o stoci iz JRDŽ.

(7) Podaci sadržani u Pred-ispisu ispisuju se iz JRDŽ-a i na dan podnošenja zahtjeva usklađuju se s aktualnim stanjem na gospodarstvu.

(8) Iznimno od stavka 2. ovoga članka, do uspostave ARKOD sustava Predispis ne sadrži grafičke materijale.

Način popunjavanja zahtjeva

Članak 6.

(1) Korisnik može popuniti Zahtjev elektronički putem interneta, koristeći AGRONET sustav.

(2) AGRONET sustav je zaštićena mrežna aplikacija namijenjena poljoprivrednom gospodarstvu za:

− pregled podataka iz Upisnika poljoprivrednih gospodarstava,

− elektroničko popunjavanje zahtjeva za izravna plaćanja,

− slanje zahtjeva elektroničkim putem,

− pregled propisa vezanih uz ostvarivanje prava na potporu.

(3) Za elektroničko ispunjavanje i elektroničko podnošenje zahtjeva Agencija za plaćanja uspostavlja mjesto na internetskoj adresi preko koje se Korisnik ili od njega ovlaštena osoba prijavljuje u informacijski sustav Agencije za plaćanja, s mogućnošću pristupa podacima koji se odnose na njegovo poljoprivredno gospodarstvo i potrebni su za popunjavanje Zahtjeva.

(4) Za pristup AGRONET aplikaciji korisnik treba zatražiti korisničko ime i zaporku u Regionalnom uredu Agencije za plaćanja, u kojem je poljoprivredno gospodarstvo upisano u Upisnik poljoprivrednih gospodarstva.

(5) Korisnik pristupa AGRONET aplikaciji putem internetske adrese objavljene na web-stranici Agencije za plaćanja.

(6) Iznimno od stavka 1. ovoga članka, korisnik može zahtjev popuniti i ručno.

(7) Popunjen zahtjev korisnik vlastoručno potpisuje.

(8) Korisnik može zatražiti pomoć pri popunjavanju zahtjeva u Hrvatskom zavodu za poljoprivrednu savjetodavnu službu (u daljnjem tekstu: HZPSS) te u HPA.

Način podnošenja zahtjeva

Članak 7.

(1) Korisnik zahtjev dostavlja poštom ili osobno.

(2) Korisnik može zahtjev podnijeti i elektronički, uz elektronički potpis.

(3) Do uspostave elektroničkog podnošenja zahtjeva, korisnik podnosi Zahtjev sukladno stavku 1. ovoga članka.

(4) Presliku Zahtjeva i preslike prateće dokumentacije Korisnik je dužan čuvati 4 godine.

Referentna čestica

Članak 8.

(1) Referentna čestica za ostvarivanje prava na izravna plaćanja po površini je ARKOD parcela.

(2) ARKOD parcela je osnovna čestica ARKOD sustava, koji se uspostavlja i vodi na temelju digitalnih grafičkih podataka, a temeljem Pravilnika o evidenciji uporabe poljoprivrednog zemljišta (»Narodne novine«, br. 87/2009.).

(3) Iznimno od stavka 1. ovoga članka, do uspostave ARKOD sustava referentna čestica za ostvarivanje prava na izravna plaćanja je katastarska čestica iz katastra zemljišta Republike Hrvatske.

(4) Katastarsku česticu određuje ime katastarskog ureda, ime katastarske općine, broj katastarske čestice, katastarska kultura te površina katastarske čestice u hektarima na točno četiri decimale.

Izmjene i dopune Zahtjeva

Članak 9.

(1) Korisnik pisanim putem može zatražiti izmjenu ili dopunu Zahtjeva najkasnije do 31. svibnja tekuće godine.

(2) Ako se izmjena i dopuna iz stavka 1. ovoga članka odnosi i na dodatnu dokumentaciju, dozvoljena je izmjena iste.

(3) Ako je Korisnik odabran analizom rizika ili slučajnim odabirom za kontrolu na terenu ili je otkrivena nepravilnost, izmjene i dopune u skladu sa stavcima 1. i 2. ovoga članka nisu dozvoljene.

(4) Iznimno od stavka 1. ovoga članka, izmjene ili dopune zahtjeva za izravna plaćanja u stočarstvu u 2010. godini mogu se zatražiti najkasnije 15 dana od završetka roka za podnošenje zahtjeva.

Zahtjevi podneseni izvan roka

Članak 10.

(1) Iznimno od roka iz članka 3. stavka 2. ovoga Pravilnika, zahtjevi se mogu zaprimati i 25 kalendarskih dana nakon tog roka, ali se u tom slučaju smanjuje visina izravnog plaćanja po Korisniku.

(2) Smanjenje iz stavka 1. ovoga članka iznosi 1% po radnom danu kašnjenja, osim u slučaju smrti Korisnika kada se to smanjenje ne primjenjuje.

(3) Zahtjev podnesen nakon roka iz stavka 1. ovoga članka, smatrat će se nepravovremeno podnesenim i neće se razmatrati.

Odustajanje od Zahtjeva

Članak 11.

(1) Korisnik pisanim zahtjevom može u svakom trenutku djelomično ili u cijelosti odustati od Zahtjeva.

(2) Ako je Korisnik odabran analizom rizika ili slučajnim odabirom za kontrolu na terenu ili je otkrivena nepravilnost, odustajanje od podnesenog zahtjeva iz stavka 1. ovoga članka nije dozvoljeno.

2. UVJETI ZA IZRAVNA PLAĆANJA

2.1. Osnovni uvjeti za izravna plaćanja

Članak 12.

(1) Osnovni uvjeti za ostvarivanje izravnih plaćanja u biljnoj proizvodnji i stočarstvu su:

1. pravodobno podnošenje Zahtjeva,

2. upis u Upisnik poljoprivrednih gospodarstava i obavljanje poljoprivredne aktivnosti u skladu s člankom 3. Zakona,

3. ispunjavanje minimalno poticanih količina,

4. status posjednika zemljišta za plaćanja u biljnoj proizvodnji i status posjednika životinja za plaćanja u stočarstvu,

5. status obveznika poreza na dohodak za obiteljska poljoprivredna gospodarstva koja su ostvarila primitke od izravnih plaćanja u skladu s odredbom članka 19. Zakona,

6. pravodobno dostavljena dodatna dokumentacija.

(2) Uvjet za ostvarivanje izravnih plaćanja u biljnoj proizvodnji jest korištenje certificiranog sjemena i sadnog materijala kao i nadziranog sadnog materijala, osim u ekološkoj proizvodnji.

2.2. Dodatni uvjeti za izravna plaćanja

2.2.1. Dodatni uvjeti za osnovno plaćanje u biljnoj proizvodnji

Livade i pašnjaci

Članak 13.

(1) Korisnik osnovnog plaćanja za livade i pašnjake mora prijaviti površine pod livadama i pašnjacima te podnijeti Zahtjev za osnovno plaćanje za livade i pašnjake na obrascu 1 iz Priloga 2. ovoga Pravilnika.

(2) Korisnik iz stavka 1. ovoga članka mora držati najmanje 0,5 uvjetnih grla goveda, konja, koza ili ovaca po hektaru livada i pašnjaka.

(3) Vrijednosti uvjetnih grla iz stavka 2. ovoga članka određene su u tablici 4 iz Priloga 1. ovoga Pravilnika.

(4) Podatke o broju uvjetnih grla na dan podnošenja zahtjeva za izravna plaćanja u stočarstvu za svakog korisnika HPA dostavlja Agenciji za plaćanja do 31. listopada tekuće godine.

Ostale vrste korištenja zemljišta

Članak 14.

Korisnik osnovnog plaćanja za ostale vrste korištenja zemljišta iz članka 23. stavka 4. Zakona mora prijaviti površine pod kulturom i podnijeti Zahtjev za osnovno plaćanje za ostale vrste korištenja zemljišta na Obrascu 1 iz Priloga 2. ovoga Pravilnika.

2.2.2. Dodatni uvjeti za posebna plaćanja u biljnoj proizvodnji

Višegodišnji nasadi

Članak 15.

(1) Korisnik posebnog plaćanja za višegodišnje nasade mora prijaviti površine pod višegodišnjim nasadima i broj stabala/trsova/biljaka i podnijeti Zahtjev za posebno plaćanje na obrascu 1 iz Priloga 2. ovoga Pravilnika.

(2) Za svaku pojedinu vrstu višegodišnjeg nasada mora biti udovoljen uvjet minimalnog broja stabala/trsova/biljaka po hektaru određen u tablici 2 iz Priloga 1. ovoga Pravilnika.

(3) Za svaku pojedinu vrstu ekološkog višegodišnjeg nasada minimalni broj stabala/trsova/biljaka po ha može biti do 5% manji od broja određenog u tablici 2 iz Priloga 1. ovoga Pravilnika.

(4) Površine vinograda zasađene vinskim sortama za koje Korisnik podnosi Zahtjev za posebna plaćanja moraju u trenutku podnošenja Zahtjeva biti upisane u Upisnik proizvođača grožđa i vina.

Vinogradi – teži uvjeti gospodarenja

Članak 16.

(1) Korisnik posebnog plaćanja za vinograde na područjima s težim uvjetima gospodarenja mora prijaviti površine pod vinogradima i podnijeti Zahtjev za posebno plaćanje na obrascu 1 iz Priloga 2. ovoga Pravilnika.

(2) Područja s težim uvjetima gospodarenja propisana su Pravilnikom o područjima s otežanim uvjetima gospodarenja.

Sjeme

Članak 17.

(1) Korisnik posebnog plaćanja za sjeme mora prijaviti površine pod sjemenskim usjevom i podnijeti Zahtjev za posebno plaćanje za sjeme na obrascu 1 iz Priloga 2. ovoga Pravilnika.

(2) Korisnik iz stavka 1. ovoga članka mora biti upisan u Upisnik dobavljača poljoprivrednog sjemena, registriran za djelatnost proizvodnje sjemena, najkasnije do 31. prosinca tekuće godine.

(3) Podatke iz stavka 2. ovoga članka, Agenciji za plaćanja dostavlja ministarstvo nadležno za poljoprivredu (u daljnjem tekstu: Ministarstvo).

(4) Korisnik iz stavka 1. ovoga članka, najkasnije do 31. prosinca tekuće godine mora Regionalnom uredu Agencije za plaćanja dostaviti potvrdu Zavoda za sjemenarstvo i rasadničarstvo da je sjemenski usjev nadziran u proizvodnji i priznat za sjeme te dokaz o predaji sjemena dobavljaču sjemena registriranom u Upisniku dobavljača sjemena za djelatnost dorade.

Povrće za industrijsku preradu

Članak 18.

(1) Korisnik posebnog plaćanja za povrće za industrijsku preradu mora prijaviti površine pod industrijskim povrćem i podnijeti Zahtjev za posebno plaćanje na obrascu 1 iz Priloga 2. ovoga Pravilnika.

(2) Korisnik iz stavka 1. ovoga članka, najkasnije do 31. prosinca tekuće godine mora Regionalnom uredu Agencije za plaćanja dostaviti dokaze o količini proizvedenog, prodanog i isporučenog povrća za industrijsku preradu (račun, otkupni blok ili primku).

Šećerna repa

Članak 19.

(1) Korisnik posebnog plaćanja za šećernu repu mora prijaviti površine pod šećernom repom i podnijeti Zahtjev za posebno plaćanje na obrascu 1 iz Priloga 2. ovoga Pravilnika.

(2) Korisnik iz stavka 1. ovoga članka, najkasnije do 31. prosinca tekuće godine mora Regionalnom uredu Agencije za plaćanja dostaviti dokaze o količini uskladištene i/ili prodane i isporučene šećerne repe (račun ili primku).

Povrće, ljekovito bilje, jagode i hmelj

Članak 20.

Korisnik posebnog plaćanja za povrće, ljekovito bilje, jagode i hmelj mora prijaviti površine pod povrćem, ljekovitim biljem, jagodama i hmeljom i podnijeti Zahtjev za posebno plaćanje na obrascu 1 iz Priloga 2. ovoga Pravilnika.

Ekološka proizvodnja – oranice, višegodišnji nasadi, livade i pašnjaci

Članak 21.

(1) Korisnik posebnog plaćanja u biljnoj proizvodnji za ekološku proizvodnju – oranice, višegodišnji nasadi, livade i pašnjaci, mora prijaviti površine pod oranicama, višegodišnjim nasadima, livadama i pašnjacima i podnijeti Zahtjev za posebno plaćanje u biljnoj proizvodnji na obrascu 1 iz Priloga 2. ovoga Pravilnika.

(2) Korisnik iz stavka 1. ovoga članka, najkasnije do 31. prosinca tekuće godine mora biti upisan u Upisnik proizvođača u ekološkoj proizvodnji poljoprivrednih i prehrambenih proizvoda pri Ministarstvu.

(3) Korisnik iz stavka 1. ovoga članka, najkasnije do 31. prosinca tekuće godine mora Regionalnom uredu Agencije za plaćanja dostaviti potvrdnicu o sukladnosti s temeljnim Zahtjevima za ekološku proizvodnju izdanu od pravne osobe ovlaštene za postupak potvrđivanja u ekološkoj proizvodnji.

2.2.3. Dodatni uvjeti za ostala plaćanja u biljnoj proizvodnji

Prerada ploda maslina

Članak 22.

(1) Korisnik ostalog plaćanja u biljnoj proizvodnji za preradu ploda maslina mora prijaviti površine pod maslinama i broj stabala maslina i podnijeti Zahtjev za plaćanje za preradu ploda maslina na obrascu 1 iz Priloga 2. ovoga Pravilnika.

(2) Pravne i fizičke osobe koje obavljaju preradu ploda masline dužne su po završenoj sezoni prerade, najkasnije do 28. veljače iduće godine, centralnom uredu Agencije za plaćanja dostaviti za svakog Korisnika podatke o preradi ploda masline na obrascu 1A iz Priloga 2. ovoga Pravilnika.

(3) Uz obrazac 1A pravne i fizičke osobe koje obavljaju preradu ploda masline dužne su priložiti:

− dokument iz kojeg je razvidno da obavljaju preradu ploda masline,

− dokument o predanim količinama ploda maslina na preradu (račun o preradi ili skladišnu primku izdanu za prethodnu godinu za koju se podnosi Zahtjev).

(4) Podaci iz obrasca 1A dostavljaju se u elektroničkoj formi (Microsoft Excel format).

Ekstra djevičansko maslinovo ulje

Članak 23.

(1) Korisnik ostalog plaćanja u biljnoj proizvodnji za ekstra djevičansko maslinovo ulje mora prijaviti površine pod maslinama i broj stabala maslina, te podnijeti Zahtjev za plaćanje za ekstra djevičansko maslinovo ulje na obrascu 1 iz Priloga 2. ovoga Pravilnika.

(2) Do 28. veljače iduće godine Korisnik iz stavka 1. ovoga članka dužan je dostaviti Regionalnom uredu Agencije za plaćanja:

− obrazac 1B iz Priloga 2. ovoga Pravilnika,

− račun ili otkupni blok iz kojeg je razvidna količina prodanog i isporučenog ekstra djevičanskog ulja u prethodnoj godini za koju se podnosi Zahtjev,

− potvrdu, izdanu od strane objekta koji obavlja preradu masline, o razvrstavanju u ekstra djevičansko maslinovo ulje, u skladu s odredbama Pravilnika o uljima od ploda i komine maslina (»Narodne novine«, br. 7/09).

Duhan

Članak 24.

(1) Korisnik ostalog plaćanja u biljnoj proizvodnji za duhan mora prijaviti površine pod duhanom i podnijeti Zahtjev za plaćanje za duhan na obrascu 1 iz Priloga 2. ovoga Pravilnika.

(2) Pravne osobe upisane u Upisnik obrađivača duhana dužne su za isporučene količine duhana od poljoprivrednih gospodarstava centralnom uredu Agencije za plaćanja dostaviti podatke za svakog Korisnika, usklađene prema tipu i klasama duhana, na obrascu 1C iz Priloga 2. ovoga Pravilnika, u elektroničkoj formi (Microsoft Excel format), do 28. veljače iduće godine.

(3) Uz podatke iz stavka 2. ovoga članka, pravne osobe upisane u Upisnik obrađivača duhana dužne su priložiti dokument (zbirnu skladišnu primku) o otkupljenim i preuzetim količinama duhana od poljoprivrednih gospodarstava u prethodnoj godini za koju se podnosi Zahtjev.

Sadni materijal

Članak 25.

(1) Korisnik ostalog plaćanja u biljnoj proizvodnji za sadni materijal mora na obrascu 1 iz Priloga 2. ovoga Pravilnika prijaviti površine i količine sadnog materijala i podnijeti Zahtjev za plaćanje.

(2) Korisnik najkasnije do 31. prosinca tekuće godine mora biti upisan u Upisnik dobavljača poljoprivrednog sadnog materijala, registriran za djelatnost proizvodnje sadnog materijala.

(3) Podatke iz stavka 2. ovog članka centralnom uredu Agencije za plaćanja dostavlja Ministarstvo.

(4) Zavod za sjemenarstvo i rasadničarstvo, na obrascu 1D iz Priloga 2. ovoga Pravilnika, do 31. siječnja iduće godine dostavlja centralnom uredu Agencije za plaćanja za svakog Korisnika podatke o količini proizvedenog i priznatog sadnog materijala u prethodnoj godini za koju se podnosi Zahtjev.

2.2.4. Uvjeti za plaćanja u stočarstvu

Članak 26.

(1) Zahtjev za sva plaćanja u stočarstvu podnosi se na obrascu 2 iz Priloga 3. ovoga Pravilnika.

(2) Uz Zahtjev iz stavka 1. ovoga članka, korisnik plaćanja po grlu stoke (krave dojilje, krave dojilje u ekstenzivnom uzgoju, ovce i koze), posebnih plaćanja po grlu stoke (mliječne krave, krmače), dodatnih plaćanja za proizvodnju rasplodnog materijala (mliječne krave – dodatno, ovce i koze – dodatno, krmače – dodatno) i pčelinje zajednice podnosi prijavu na obrascu 2A iz Priloga 3. ovoga Pravilnika.

(3) Korisnik plaćanja u stočarstvu je posjednik životinja koji, u smislu ovoga Pravilnika, može biti pravna ili fizička osoba upisana u Registar farmi, sukladno odredbama Pravilnika o obveznom označavanju i registraciji svinja, koja obavlja poljoprivrednu aktivnost na vlastitoj farmi.

(4) Farma iz stavka 3. ovoga članka, u smislu ovoga Pravilnika, podrazumijeva prostor s pripadajućom infrastrukturom i objektima zatvorenog i otvorenog tipa na kojem se obavlja poljoprivredna aktivnost za koju se podnosi zahtjev za izravna plaćanja.

(5) Iznimno od stavka 3. ovoga članka, posjednik životinja može ostvariti prava na izravna plaćanja za obavljanje poljoprivredne aktivnosti u unajmljenoj farmi pod uvjetom da mu je vlasnik farme ugovorom ustupio farmu u najam kao i eventualna prava na izravna plaćanja koja se mogu ostvariti za obavljanje poljoprivredne aktivnosti tijekom najma farme.

(6) U slučaju iz stavka 5. ovoga članka, Korisnik je dužan prilikom podnošenja Zahtjeva priložiti ugovor o najmu farme iz stavka 5. ovoga članka.

(7) Zaprimatelj zahtjeva će postupati s podacima iz ugovora iz prethodnog stavka kao poslovnom tajnom podnositelja zahtjeva te ih koristiti isključivo u svrhu provjere ispunjenosti uvjeta iz stavka 5. ovoga članka.

(8) Razdoblje najma farme u ugovoru iz stavka 5. ovoga članka mora pokrivati najmanje razdoblje obavljanja poljoprivredne aktivnosti za koju se ostvaruje pravo na izravna plaćanja u godini podnošenja Zahtjeva.

Članak 27.

(1) Iznimno od stavka 5. iz članka 26., za proizvodnu 2010. godinu Korisnik plaćanja u stočarstvu može ostvariti pravo na izravna plaćanja za obavljanje poljoprivredne aktivnosti u unajmljenoj farmi, pod uvjetom da s vlasnikom farme ima zaključen ugovor o kooperaciji ili ugovor o poslovnoj suradnji.

(2) U slučaju iz stavka 1. ovoga članka, Korisnik je dužan prilikom podnošenja zahtjeva priložiti ugovor iz stavka 1. ovoga članka iz kojeg je razvidno da razdoblje poslovne suradnje odgovara razdoblju obavljanja poljoprivredne aktivnosti u godini podnošenja zahtjeva, te u kojem je između najmodavca i najmoprimca sporazumno utvrđeno da eventualna prava na izravna plaćanja koja se mogu ostvariti za obavljanje poljoprivredne aktivnosti tijekom najma farme pripadaju najmoprimcu.

Mlijeko

Članak 28.

(1) Korisnik plaćanja za kravlje, kozje i ovčje mlijeko (u daljnjem tekstu mlijeko) podnosi Zahtjev na obrascu 2 iz Priloga 3. ovoga Pravilnika.

(2) Podneseni Zahtjev iz stavka 1. ovoga članka iz prethodne godine primjenjuje se do trenutka podnošenja zahtjeva u tekućoj godini, a najduže do isteka roka za podnošenje zahtjeva u tekućoj godini.

(3) Objekti za preradu mlijeka upisani u Upisnik odobrenih objekata, propisan Pravilnikom o vođenju Upisnika registriranih i odobrenih objekata te o postupcima registriranja i odobravanja objekata u poslovanju s hranom (»Narodne novine«, br. 128/08), dužni su HPA dostaviti podatke o otkupljenim količinama mlijeka po Korisnicima do 10-og u mjesecu za prethodni mjesec.

(4) Ako otkup mlijeka organiziraju pravne osobe koje nisu upisane u Upisnik odobrenih objekata, dužne su svaki mjesec popis proizvođača s podacima o otkupljenim količinama isporučenog mlijeka dostaviti odobrenim objektima za preradu mlijeka koji su to mlijeko otkupili.

Držanje goveda

Članak 29.

(1) Korisnik plaćanja za držanje goveda podnosi prijavu držanja goveda za muška i ženska grla namijenjena tovu dva puta godišnje, na obrascu 2A iz Priloga 3. ovoga Pravilnika i to za razdoblje tekuće godine:

− siječanj – lipanj do 31. srpnja,

− srpanj – prosinac do 31. siječnja iduće godine.

(2) Pri podnošenju prijave za držanje grla namijenjenih tovu, ona moraju biti stara 9 – 24 mjeseca te u tovu najmanje 210 dana, računajući od datuma stavljanja grla u tov navedenog u obrascu 2A.

(3) Ako Korisnik kupi grla za koja već postoji prijava stavljanja u tov, dužan je ista prijaviti na obrascu 2A u roku od 30 dana od dana kupnje, a kao početak obvezatnog držanja uzima se datum prve prijave.

(4) Korisnik plaćanja za držanje goveda za ženska grla namijenjena uzgoju podnosi prijavu na obrascu 2A, nakon što su grla dostigla dob od 9 do 24 mjeseca i držana su u uzgoju najmanje 210 dana od upisa u JRDŽ.

Klanje goveda

Članak 30.

(1) Korisnik plaćanja za klanje goveda podnosi prijavu dva puta godišnje na obrascu 2A iz Priloga 3. ovoga Pravilnika, i to za razdoblje tekuće godine:

− siječanj – lipanj do 31. srpnja,

− srpanj – prosinac do 31. siječnja iduće godine.

(2) Uz obrazac 2A Korisnik je dužan priložiti otkupni blok ili račun ili otpremnicu te Zapisnik o razvrstavanju goveđih trupova i polovica propisan Pravilnikom o kakvoći goveđih trupova (»Narodne novine«, br. 2/09 i 68/09).

(3) Pri podnošenju prijave za klanje goveda, ženska grla moraju biti u tovu najmanje 210, a muška 240 dana, računajući od datuma stavljanja grla u tov navedenog u obrascu 2A.

(4) Korisnik mora na svom gospodarstvu držati goveda najmanje 60 dana prije klanja.

(5) Ako Korisnik kupi grla za koja već postoji prijava stavljanja u tov, dužan je ista prijaviti na obrascu 2A u roku od 30 dana od dana kupnje, a kao početak obveznog trajanja tova uzima se datum prve prijave.

Tov teladi

Članak 31.

(1) Korisnik plaćanja za tov teladi podnosi prijavu dva puta godišnje na obrascu 2A iz Priloga 3. ovoga Pravilnika, i to za razdoblje tekuće godine:

− siječanj – lipanj do 31. srpnja,

− srpanj – prosinac do 31. siječnja iduće godine.

(2) Uz obrazac 2A Korisnik je dužan priložiti otkupni blok ili račun ili otpremnicu te Zapisnik o razvrstavanju goveđih trupova i polovica.

(3) Korisnik ostvaruje pravo na plaćanje nakon što je ispunio uvjet minimalno poticane količine iz Dodatka 2. Zakona.

(4) Prigodom prijave stavljanja grla u tov, tele ne smije biti starije od 45 dana.

(5) Za izračun trajanja tova uzima se podatak o datumu stavljanja grla u tov.

(6) Na dan klanja tele mora biti mlađe od 240 dana.

(7) Korisnik ne ostvaruje pravo na plaćanje za grlo koje je ranije izlučeno iz tova zbog opravdanih razloga, ali ono ulazi u obračun minimalno poticane količine.

Tov svinja

Članak 32.

(1) Korisnik plaćanja za tov svinja podnosi prijavu dva puta godišnje na obrascu 2A iz Priloga 3. ovoga Pravilnika, i to za razdoblje tekuće godine:

− siječanj – lipanj do 31. srpnja,

− srpanj – prosinac do 31. siječnja iduće godine.

(2) Korisnik ostvaruje pravo na plaćanje nakon što je ispunio uvjet minimalno poticane količine iz Dodatka 2. Zakona.

(3) Datum stavljanja u tov naveden na obrascu 2A uzima se kao početak obveznog trajanja tova od najmanje 70 dana.

(4) Korisnik ostvaruje pravo na plaćanje za grlo opraseno na gospodarstvu upisanom u Registar farmi, označeno i držano u tovu najmanje 70 dana.

(5) Korisnik ne ostvaruje pravo na plaćanje za grlo koje je ranije izlučeno iz tova zbog opravdanih razloga, ali ono ulazi u obračun minimalno poticane količine.

Klanje svinja

Članak 33.

(1) Korisnik plaćanja za klanje svinja podnosi prijavu dva puta godišnje na obrascu 2A iz Priloga 3. ovoga Pravilnika, i to za razdoblje tekuće godine:

− siječanj – lipanj do 31. srpnja,

− srpanj – prosinac do 31. siječnja iduće godine.

(2) Uz obrazac 2A Korisnik je dužan priložiti otkupni blok ili račun ili otpremnicu te Izvod iz zbirnog zapisnika o utvrđivanju kategorija i klasa svinjskih trupova i polovica propisan Pravilnikom o kakvoći svinjskih trupova i polovica (»Narodne novine«, br. 2/09).

(3) Korisnik ostvaruje pravo na plaćanje nakon što je ispunio minimalno poticanu količinu iz Dodatka 2. Zakona.

(4) Obrascu 2A Korisnik prilaže Svjedodžbu o zdravstvenom stanju i mjestu podrijetla životinje, propisanu Pravilnikom o veterinarskim pregledima živih životinja u unutarnjem prometu i svjedodžbi o zdravstvenom stanju i mjestu podrijetla životinje (»Narodne novine«, br. 87/08).

(5) Datum stavljanja u tov naveden na obrascu 2A uzima se kao početak trajanja tova od najmanje 70 dana.

(6) Korisnik ne ostvaruje pravo na plaćanje za grlo koje je ranije izlučeno iz tova zbog opravdanih razloga, ali ono ulazi u obračun minimalno poticane količine.

Rasplodna perad

Članak 34.

(1) Korisnik plaćanja za djedovske i roditeljske rasplodne pilenke kokoši i pura podnosi prijavu na obrascu 2A iz Priloga 3. ovoga Pravilnika nakon njihova uključivanja u proizvodnju.

(2) Uz obrazac 2A Korisnik je dužan priložiti:

– popunjeni obrazac 2B Registracija matičnog jata peradi iz Priloga 3. ovoga Pravilnika,

– potvrdu o podrijetlu jata izdanu od strane uzgajivača,

– kopiju ulaznog računa za uvezeno jato,

– jedinstvenu carinsku deklaraciju (JCD) za uvezeno jato.

Med

Članak 35.

(1) Korisnik plaćanja za med podnosi prijavu isporuke meda jednom godišnje na obrascu 2A iz Priloga 3. ovoga Pravilnika, i to za proizvedene, prodane i isporučene količine meda u tekućoj godini, do 28. veljače iduće godine.

(2) Uz prijavu isporuke meda, Korisnik je dužan priložiti otkupni blok ili račun ili otpremnicu iz kojih je razvidna količina proizvedenog, prodanog i isporučenog meda u prethodnoj godini za koju se podnosi Zahtjev.

3. OČUVANJE BIOLOŠKE RAZNOLIKOSTI I GENETSKIH RESURSA

Matice pčela

Članak 36.

(1) Korisnik plaćanja za matice pčela podnosi prijavu na Obrascu 2A iz Priloga 3. ovoga Pravilnika do 31. prosinca tekuće godine.

(2) Korisnik iz stavka 1. ovoga članka dužan je uz prijavu priložiti evidenciju matičnih brojeva proizvedenih matica te popunjene obrasce za uzgojne zajednice (matični listovi).

Sjeme rasplodnjaka

Članak 37.

(1) Korisnik plaćanja za proizvodnju sjemena rasplodnjaka podnosi prijavu proizvedenih i prodanih doza pozitivno testiranih bikova i nerastova na obrascu 2A iz Priloga 3. ovoga Pravilnika za prodane količine u tekućoj godini, do 31. siječnja iduće godine.

(2) Korisnik iz stavka 1. ovoga članka dužan je uz prijavu priložiti račun i otpremnicu za prodane količine sjemena rasplodnjaka u obračunskom razdoblju.

4. KONTROLA ZAHTJEVA ZA IZRAVNA PLAĆANJA

Administrativna kontrola

Članak 38.

(1) Administrativna kontrola Zahtjeva za izravna plaćanja obuhvaća kontrolu usklađenosti svih podnesenih Zahtjeva s propisima kojima se uređuju izravna plaćanja.

(2) Administrativnu kontrolu provode djelatnici Agencije za plaćanja i HPA kontrolom te usporedbom podataka iz Zahtjeva s podacima iz postojećih evidencija tijela državne uprave te nadležnih ustanova.

(3) Administrativna kontrola u biljnoj proizvodnji obuhvaća i uključuje otkrivanje nedopuštene prijave referentnih čestica zemljišta.

(4) Administrativna kontrola u stočarstvu obuhvaća i uključuje otkrivanje nedopuštene prijave stoke.

(5) Agencija za plaćanja mora čuvati zaprimljene Zahtjeve pet godina.

Kontrola na terenu

Članak 39.

(1) Kontrola na terenu obavlja se prije isplate izravnih plaćanja.

(2) Agencija za plaćanja na podlozi analize rizika i elemenata reprezentativnosti podnesenih Zahtjeva vrši odabir Korisnika nad kojima će biti provedena kontrola na terenu.

(3) Svake godine ocjenjuje se učinkovitost parametara koji su korišteni pri analizi rizika u prethodnoj godini.

(4) Analiza rizika uzima u obzir:

– visinu izravnog plaćanja,

– broj katastarskih čestica zemljišta i površine za koje je podnesen Zahtjev,

– broj grla stoke,

– promjene u odnosu na prethodnu godinu,

– utvrđene kontrole obavljene u prethodnim godinama,

– Korisnike koji su pred ograničenjem ili im je korištenje izravnih plaćanja ograničeno,

– ostalo.

(5) Agencija za plaćanja vodi evidenciju o razlozima izbora Zahtjeva za kontrolu na terenu za svakoga pojedinog Korisnika.

(6) Osoba ovlaštena za provedbu kontrole na terenu mora biti obaviještena o razlozima iz stavka 5. ovoga članka prije početka kontrole.

(7) Uzorkom iz stavka 3. ovoga članka mora biti obuhvaćeno najmanje 15% ukupne vrijednosti novčanih sredstava isplaćenih u jednoj godini.

(8) Ako se kontrolom na terenu utvrde bitne nepravilnosti u vezi s odobrenom vrstom izravnih plaćanja ili s odobrenim izravnim plaćanjem ili dijelom izravnih plaćanja, povećava se broj kontrola u tekućoj godini te se istovremeno povećava postotak poljoprivrednih gospodarstava za koje treba provesti kontrolu u sljedećoj godini.

(9) Za poljoprivredna gospodarstva, odabrana za kontrolu na terenu na osnovu analize rizika ili ostalih kriterija odabira, ne može biti završena obrada zahtjeva dok rezultati kontrole na terenu nisu dostavljeni Agenciji za plaćanja.

(10) Rezultati kontrole na terenu dostavljaju se Agenciji za plaćanja prije odobravanja izravnih plaćanja.

Članak 40.

(1) Kontrola izravnih plaćanja u biljnoj proizvodnji za kontroliranog Korisnika obuhvaća najmanje polovicu prijavljenih površina navedenih u Zahtjevu za izravna plaćanja u biljnoj proizvodnji.

(2) Kontrola izravnih plaćanja u stočarstvu za kontroliranog Korisnika obuhvaća najmanje polovicu svih vrsta izravnih plaćanja navedenih u Zahtjevu za izravna plaćanja u stočarstvu.

5. IZRAČUN VISINE IZRAVNIH PLAĆANJA

Kontrola prihvatljivosti Zahtjeva

Članak 41.

Izravno plaćanje u biljnoj proizvodnji se odobrava za stvarno korištene površine koje Korisnik prijavljuje u Zahtjevu i ne prelaze površine iz službenih evidencija (Upisnik poljoprivrednih gospodarstava, katastar, ARKOD sustav, registri trajnih nasada) te ispunjavaju sve uvjete za pojedinu vrstu izravnih plaćanja.

Članak 42.

(1) Ako se tijekom kontrole na terenu i/ili inspekcijskog nadzora utvrdi da je veličina površine pojedine poljoprivredne kulture za koju je podnesen Zahtjev:

1. veća od veličine površine navedene u Zahtjevu, za izračun visine izravnih plaćanja koristi se veličina površine navedena u Zahtjevu,

2. manja za do uključujući 5% od veličine površine navedene u Zahtjevu, za izračun visine izravnih plaćanja koristi se veličina površine navedena u Zahtjevu umanjena za iznos utvrđene razlike,

3. manja za više od 5% od veličine površine navedene u Zahtjevu, za tu poljoprivrednu kulturu ne isplaćuje se izravno plaćanje.

(2) Odstupanja iz stavka 1. ovoga članka ne odnose se na ispunjavanje uvjeta godišnje minimalno poticane količine određene proizvodnje, utvrđene Dodatkom 2. Zakona.

Članak 43.

(1) Ako se tijekom kontrole na terenu i/ili inspekcijskog nadzora utvrdi da je broj grla stoke odnosno broj pčelinjih zajednica:

1. veći od broja navedenog u Zahtjevu, za izračun visine plaćanja koristi se broj stoke odnosno broj pčelinjih zajednica naveden u Zahtjevu,

2. manji od broja rasplodne stoke odnosno pčelinjih zajednica navedenih u Zahtjevu, Korisnik ne ostvaruje pravo na plaćanja za sva grla za koja je podnio zahtjev, u slučajevima:

– da ne postoje opravdani razlozi izlučenja iz članka 49. stavka 5. ovoga Pravilnika;

– da prodaju stoke drugim uzgajivačima nije prijavio ovlaštenoj veterinarskoj organizaciji odnosno ovlaštenom veterinaru i postupio na način kako je to propisano Zakonom o veterinarstvu i Zakonom o stočarstvu te propisima donesenim na temelju tih zakona;

– da klanje stoke za vlastite potrebe (ovce, koze, svinje) nije prijavio ovlaštenom veterinaru i o tome ne može ishoditi dokaz, kako je to propisano Zakonom o veterinarstvu i propisima donesenim na temelju tog zakona;

– da uginuće stoke nije prijavio ovlaštenoj veterinarskoj organizaciji odnosno ovlaštenom veterinaru, kako je to propisano Zakonom o veterinarstvu i propisima donesenim na temelju tog zakona.

(2) Ako se tijekom kontrole na terenu i/ili inspekcijskog nadzora na gospodarstvu zateknu nepropisno označene životinje u skladu s odredbama posebnih propisa o veterinarstvu i stočarstvu, Korisnik za njih ne ostvaruje pravo na plaćanja.

Članak 44.

Izravna plaćanja u stočarstvu odobravaju se za stvaran broj životinja koje Korisnik prijavljuje u Zahtjevu i ne prelaze broj iz radnih evidencija (JRDŽ, popis pčelinjih zajednica i drugi propisani registri i evidencije) te ispunjavaju sve uvjete za pojedinu vrstu izravnih plaćanja.

Prilagodba visine izravnih plaćanja

Članak 45.

(1) Izravno plaćanje za proizvodnju duhana isplaćuje se za proizvedene i isporučene količine duhana, u skladu s odredbama Zakona o duhanu (»Narodne novine«, br. 69/99), koje su nakon postupka utvrđivanja kakvoće razvrstane u I. do uključivo IV. klasu.

(2) Za izračun visine izravnih plaćanja za duhan prema tipu i klasi koristi se faktor usklađenja prikazan u tablici 5 iz Priloga 2. ovoga Pravilnika, na način da se osnovni iznos izravnih plaćanja pomnoži odgovarajućim faktorom ovisno o klasi.

(3) Prilikom završnog obračuna izravnih plaćanja za duhan, visina izravnih plaćanja po korisniku će se prilagoditi visini prosječnog jediničnog iznosa svih prava na isplatu prikazanoj u Dodatku 1. Zakona, sukladno članku 20. stavku 5. Zakona.

(4) Kod izračuna izravnih plaćanja temeljenih na površini, odobreni iznos dobiva se zaokruživanjem na dvije decimale.

Članak 46.

(1) Osnovica za izračun plaćanja za mlijeko temelji se na mlijeku koje sadrži kod:

– kravljeg mlijeka 3,7% mliječne masti i 3,2% bjelančevina,

– ovčjeg mlijeka 6,0% mliječne masti i 4,0% bjelančevina,

– kozjeg mlijeka 3,5% mliječne masti i 2,6% bjelančevina.

(2) Konačni jedinični iznos izravnih plaćanja za mlijeko izračunava se prema udjelu masnih jedinica i bjelančevina u mlijeku, u skladu s tablicom 6 iz Priloga 3. ovoga Pravilnika, te korištenjem dodatka na kakvoću, ovisno o razredu u koji je mlijeko razvrstano prema broju mikroorganizama, a za kravlje mlijeko i na osnovi broja somatskih stanica, u skladu s tablicama 7 i 8 iz Priloga 3. ovoga Pravilnika.

(3) Prilikom završnog obračuna izravnih plaćanja za mlijeko s obzirom na kakvoću, visina izravnih plaćanja po korisniku prilagodit će se visini prosječnog jediničnog iznosa prikazanog u Dodatku 1. Zakona, sukladno članku 20. stavku 5. Zakona.

Financijska disciplina i modulacija

Članak 47.

(1) Ukupna vrijednost za izravna plaćanja (u daljnjem tekstu: Ukupna omotnica) utvrđuje se na razini pojedine proizvodne godine, sukladno sredstvima osiguranim u Državnom proračunu za tu financijsku godinu i čini ju zbroj svih obračunskih pojedinačnih prava Korisnika.

(2) Obračunsko pojedinačno pravo svakog Korisnika prije modulacije utvrđuje se nakon izvršene kontrole prihvatljivosti Zahtjeva, prilagodbe visine izravnih plaćanja vezanih uz kakvoću, možebitnog umanjenja jediničnih iznosa iz stavka 3. ovoga članka te možebitnog smanjenja iz članka 10. ovoga Pravilnika.

(3) Ukoliko nakon prilagodbe visine izravnih plaćanja vezanih uz kakvoću zbroj svih prihvatljivih Zahtjeva za izravna plaćanja unutar jedne proizvodne godine premaši sredstva osigurana u Državnom proračunu, Ministarstvo će sukladno članku 20. stavku 6. Zakona Odlukom umanjiti jedinične iznose svih izravnih plaćanja iz Dodatka 1. Zakona.

(4) Konačno pojedinačno pravo svakog Korisnika na izravna plaćanja u proizvodnoj godini utvrđuje se nakon provođenja modulacije obračunskih pojedinačnih prava, propisane člankom 18. Zakona.

(5) Obračunsko pojedinačno pravo iz stavka 2. ovoga članka čini osnovicu za utvrđivanje modulacije na razini pojedinačnog Korisnika, a utvrđuje se do 31. ožujka iduće godine.

(6) Proizvodna godina obuhvaća razdoblje kalendarske godine u kojoj se podnosi Zahtjev za aktivnosti iz članka 17. stavka 2. Zakona u toj godini.

Članak 48.

(1) Nakon utvrđivanja svih obračunskih prava na izravna plaćanja na razini pojedinačnih Korisnika u jednoj proizvodnoj godini, Agencija za plaćanja će onim Korisnicima čija ukupna obračunska prava na razini proizvodne godine prelaze iznos od 100.000,00 kuna, primjenjujući stope modulacije sukladno članku 18. stavku 2. Zakona, utvrditi konačno pravo na isplatu izravnih plaćanja.

(2) Konačni obračun prava na isplatu izravnih plaćanja po Korisniku za proizvodnu godinu provodi se do 15. svibnja iduće godine i to na način da se u izračunu obuhvate sva prava na izravna plaćanja u proizvodnoj godini za koju se podnosi Zahtjev.

(3) Ukoliko se Korisniku predujmom iz članka 52. ovoga Pravilnika isplati više od konačnog prava na isplatu, Korisnik je dužan na zahtjev Agencije za plaćanja razliku uplatiti na račun Državnog proračuna.

6. ŠTETE

Članak 49.

(1) Ako zbog opravdanih razloga nisu postignute minimalno poticane količine ili usjev nije priznat sjemenskim, podnositelj Zahtjeva dužan je dostaviti zapisnik nadležnog tijela o nastaloj šteti u roku od 15 dana od dana sastavljanja zapisnika.

(2) Opravdani razlozi iz stavka 1. ovoga članka u biljnoj proizvodnji jesu štete od nepogoda propisane Zakonom o zaštiti od elementarnih nepogoda (»Narodne novine«, br. 73/97), štete od divljači i biljnih štetočinja širih razmjera.

(3) Zapisnik iz stavka 1. ovoga članka sastavlja nadležno tijelo za procjenu nastale štete ili osiguravajuće društvo kada je kultura na katastarskoj čestici na kojoj je nastala šteta osigurana.

(4) Zapisnik o nastaloj šteti iz stavka 1. ovoga članka nije i dokaz da je na svim katastarskim česticama koje su prijavljene na obrascu EN-P sjetva i obavljena.

(5) Pod opravdanim razlozima izlučenja u stočarstvu podrazumijevaju se zdravstveni i reproduktivni poremećaji, niska proizvodnja ili drugi objektivni razlozi.

(6) Zdravstvene ili reproduktivne poremećaje iz stavka 5. ovoga članka utvrđuje ovlaštena veterinarska organizacija, razloge izlučenja zbog niske proizvodnje HPA, a ostale objektivne razloge nadležno tijelo za procjenu nastale štete.

(7) O opravdanim razlozima izlučenja iz stavka 5. ovoga članka sastavlja se zapisnik kojeg Korisnik mora čuvati četiri godine.

(8) Zapisnik iz stavka 7. ovoga članka mora sadržavati podatke o posjedniku, vrsti i životnom broju izlučenog grla, nadnevku i razlozima izlučenja, te imenu i prezimenu ovlaštene osobe koja je utvrdila izlučenje.

(9) U slučaju da je kontrolom na terenu i/ili inspekcijskim nadzorom utvrđeno da Korisnik ne posjeduje zapisnik o opravdanim razlozima izlučenja, Korisnik može ishoditi potvrdu od ovlaštene veterinarske organizacije u kojoj moraju biti naznačeni identifikacijski brojevi izlučenih grla te podaci o vremenu i razlozima izlučenja, ukoliko se o istima vodila službena evidencija.

7. ODOBRENJE ZAHTJEVA I PLAĆANJE

Članak 50.

(1) Nakon izračuna visine izravnih plaćanja iz poglavlja 5. ovoga Pravilnika, Agencija za plaćanja za svakog Korisnika donosi odluku o ostvarivanju prava na izravna plaćanja na razini proizvodne godine.

(2) Agencija za plaćanja vrši doznačavanje odobrenih sredstava na žiroračun podnositelja Zahtjeva.

8. DINAMIKA ISPLATE

Članak 51.

Prema podnesenim Zahtjevima u tekućoj godini, sredstva se isplaćuju Korisnicima za:

1. Osnovno plaćanje po poljoprivrednoj površini, posebna i ostala plaćanja u biljnoj proizvodnji – do 30. lipnja iduće godine;

2. Plaćanja po grlu stoke – do 31. svibnja iduće godine;

3. Plaćanja za držanje i klanje goveda:

− za Zahtjeve do 31. siječnja – do 30. lipnja tekuće godine,

− za Zahtjeve do 31. srpnja – do 31. prosinca tekuće godine;

4. Posebna plaćanja po grlu stoke:

a. mliječne krave, krmače, rasplodnu perad i pčelinje zajednice – do 31. svibnja iduće godine,

c. tov svinja i klanje utovljenih svinja:

− za Zahtjeve do 31. siječnja – do 30. lipnja tekuće godine,

− za Zahtjeve do 31. srpnja – do 31. prosinca tekuće godine;

5. Dodatna plaćanja za proizvodnju rasplodnog materijala – do 31. svibnja iduće godine;

6. Plaćanja za mlijeko – u roku od 60 dana od podnesenog obračuna za isplatu;

7. Ostala plaćanja u stočarstvu – do 31. svibnja iduće godine.

Članak 52.

(1) Agencija može sva plaćanja isplaćivati predujmom u odgovarajućem postotku od podnesenog obračuna za isplatu.

(2) U slučaju da sredstava iz Državnog proračuna za isplatu stečenih prava nisu doznačena u skladu s utvrđenom dinamikom, isplata će se izvršiti izvan rokova iz članka 51. ovoga Pravilnika.

9. POVRAT SREDSTAVA

Članak 53.

U slučaju administrativne pogreške i pogrešne isplate, Agencija za plaćanja izdaje obavijest kojom od Korisnika državne potpore zahtijeva povrat neosnovano isplaćenih sredstava u roku od 15 dana od dana primitka obavijesti.

10. PRIJELAZNE I ZAVRŠNE ODREDBE

Članak 54.

Do uspostave kontrole na terenu od strane Agencije za plaćanja, kontrola Zahtjeva za izravna plaćanja na terenu obavljat će se provedbom inspekcijskog nadzora.

Članak 55.

Prilozi 1., 2., i 3. tiskani su u dodatku ovoga Pravilnika i njegov su sastavni dio.

Članak 56.

Danom stupanja na snagu ovoga Pravilnika prestaje važiti Pravilnik o izravnim plaćanjima u poljoprivredi (»Narodne novine«, br. 100/09, 140/09, 146/09 i 156/09).

Članak 57.

Ovaj Pravilnik stupa na snagu danom objave u »Narodnim novinama«.

Klasa: 011-02/10-01/64

Urbroj: 525-05-1-0217/10-3

Zagreb, 8. ožujka 2010.

Ministar
Petar Čobanković, v. r.

PRILOG 1.

Tablica 1: Šifre i nazivi kultura za popunjavanje obrazaca 1 i 1D

|  |  |
| --- | --- |
| Šifra kulture | Naziv kulture |
| 100 | ostale žitarice |
| 101 | pšenica |
| 102 | raž |
| 103 | tritikale |
| 104 | pivarski ječam |
| 105 | kukuruz |
| 106 | stočni ječam |
| 107 | zob |
| 108 | proso |
| 109 | sirak |
| 200 | ostale uljarice |
| 201 | soja |
| 202 | suncokret |
| 203 | uljana repica |
| 204 | tikva uljanica |
| 300 | ostalo krmno bilje |
| 301 | kukuruz za silažu |
| 302 | stočni kelj |
| 303 | stočni grašak |
| 304 | stočni sirak |
| 305 | djetelina |
| 306 | lucerna |
| 307 | djetelinsko travne smjese |
| 308 | travno djetelinske smjese |
| 309 | travna smjesa |
| 310 | trave |
| 311 | grahorica |
| 312 | stočna repa |
| 313 | stočna rotkva |
| 314 | koraba |
| 315 | krmna repica |
| 316 | lupine |
| 317 | sudanska trava |
| 401 | šećerna repa |
| 500 | ostalo povrće |
| 501 | rajčica industrijska |
| 502 | paprika industrijska |
| 503 | krastavac industrijski |
| 504 | luk industrijski |
| 505 | mrkva industrijska |
| 506 | pastrnjak industrijski |
| 507 | peršin industrijski |
| 508 | kupus industrijski |
| 509 | cikla industrijska |
| 510 | rajčica |
| 511 | paprika |
| 512 | krastavac |
| 513 | luk |
| 514 | mrkva |
| 515 | pastrnjak |
| 516 | peršin |
| 517 | kupus |
| 518 | cikla |
| 519 | grah |
| 520 | grašak |
| 521 | bob |
| 522 | češnjak |
| 523 | poriluk |
| 524 | tikva |
| 525 | tikvice |
| 526 | blitva |
| 527 | špinat |
| 528 | kelj |
| 529 | korabica |
| 530 | salata |
| 531 | patlidžan |
| 532 | dinje |
| 533 | jagode |
| 534 | lubenice |
| 535 | mahune |
| 536 | slanutak |
| 537 | cvjetača |
| 538 | brokula |
| 539 | kelj pupčar |
| 540 | koraba |
| 541 | kukuruz šećerac |
| 542 | repa bijela industrijska |
| 543 | mahune industrijske |
| 544 | feferoni industrijski |
| 545 | cvjetača industrijska |
| 546 | grašak industrijski |
| 547 | krumpir industrijski |
| 600 | ostalo povrće industrijsko |
| 601 | krumpir |
| 701 | duhan |
| 800 | ostalo ljekovito bilje |
| 801 | kamilica |
| 802 | menta |
| 805 | kadulja |
| 806 | ružmarin |
| 807 | stolisnik |
| 808 | komorač |
| 809 | timijan |
| 810 | smilje |
| 811 | bazga |
| 812 | crni sljez |
| 813 | bijeli sljez |
| 814 | melisa |
| 815 | neven |
| 803 | lavanda |
| 804 | buhač |
| 1000 | ostale sadnice |
| 1001 | sadnice jabuke |
| 1002 | sadnice kruške |
| 1003 | sadnice mandarine |
| 1004 | sadnice kupine |
| 1005 | sadnice maline |
| 1006 | sadnice kivija |
| 1007 | sadnice limuna |
| 1008 | sadnice naranče |
| 1009 | sadnice breskve |
| 1010 | sadnice nektarine |
| 1011 | sadnice marelice |
| 1012 | sadnice trešnje |
| 1013 | sadnice višnje |
| 1014 | sadnice šljive |
| 1015 | sadnice oraha |
| 1016 | sadnice badema |
| 1017 | sadnice lijeske |
| 1018 | sadnice kestena |
| 1019 | sadnice smokava |
| 1020 | sadnice rogača |
| 1021 | sadnice šipka |
| 1022 | lozni cjepovi |
| 1023 | sadnice maslina |
| 1024 | sadnice dunje |
| 1025 | sadnice jagoda |
| 1026 | sadnice ogrozda |
| 1027 | sadnice borovnica |
| 1028 | sadnice brusnica |
| 1029 | sadnice ribiza |
| 900 | ostalo sjeme |
| 901 | s. pšenica |
| 902 | s. raž |
| 903 | s. tritikale |
| 904 | s. ječam |
| 905 | s. kukuruz |
| 906 | s. zob |
| 907 | s. soja |
| 908 | s. suncokret |
| 909 | s. uljana repica |
| 910 | s. stočni kelj |
| 911 | s. stočni grašak |
| 912 | s. stočni sirak |
| 913 | s. djetelina |
| 914 | s. lucerna |
| 915 | s. trave |
| 916 | s. grahorica |
| 917 | s. stočne repe |
| 918 | s. stočne rotkve |
| 919 | s. podzemna koraba |
| 920 | s. stočna repica |
| 921 | s. lupina |
| 922 | s. šećerna repa |
| 923 | s. grah |
| 924 | s. grašak |
| 925 | s. bob |
| 926 | s. luk |
| 927 | s. češnjak |
| 928 | s. poriluk |
| 929 | s. cikla |
| 930 | s. mrkva |
| 931 | s. peršin |
| 932 | s. pastrnjak |
| 933 | s. lubenica |
| 934 | s. tikva |
| 935 | s. tikvica |
| 936 | s. blitva |
| 937 | s. špinat |
| 938 | s. kelj |
| 939 | s. kupus |
| 940 | s. korabica |
| 941 | s. salata |
| 942 | s. paprika |
| 943 | s. rajčica |
| 944 | s. patlidžan |
| 945 | s. krumpir |
| 946 | s. duhan |
| 947 | s. sudanska trava |
| 948 | s. krastavac |
| 949 | s. dinja |
| 950 | s. mahune |
| 951 | s. slanutak |
| 952 | s. cvjetača |
| 953 | s. brokula |
| 954 | s. kelj pupčar |
| 955 | s. koraba |
| 956 | s. repa bijela |
| 957 | s. feferon |
| 1100 | ostalo industrijsko bilje |
| 1101 | konoplja |
| 1102 | cikorija |
| 1103 | lan |
| 1104 | uljana gorušica |
| 1105 | ricinus |
| 1300 | crni i zeleni ugar |
| 1401 | livade |
| 1402 | pašnjaci |
| 1501 | plemenita loza vinski kultivari |
| 1502 | plemenita loza stolni kultivari |
| 1503 | direktno rodni hibridi loze |
| 1504 | matičnjak loznih podloga |
| 1505 | matičnjak loznih plemki |
| 1506 | matičnjak podloga voćnih vrsta |
| 1507 | matičnjak plemki voćnih vrsta |
| 1508 | matični nasad maslina |
| 1600 | ostalo voće |
| 1601 | jabuka na sjemenjaku |
| 1602 | jabuka na MM 106 |
| 1603 | jabuka na M9 |
| 1604 | kruška na sjemenjaku |
| 1605 | kruška na dunji |
| 1606 | mandarina |
| 1607 | kupina |
| 1608 | malina |
| 1609 | kivi |
| 1610 | limun |
| 1611 | naranča |
| 1612 | breskva |
| 1613 | nektarina |
| 1614 | marelica |
| 1615 | trešnja na Prunus avium |
| 1616 | trešnja na Prunus mahaleb |
| 1617 | trešnja na Colt |
| 1618 | trešnja na Gissela |
| 1619 | višnja |
| 1620 | šljiva |
| 1621 | orah |
| 1622 | badem |
| 1623 | lijeska |
| 1624 | kesten |
| 1625 | smokva |
| 1626 | rogač |
| 1627 | šipak |
| 1628 | ribiz |
| 1629 | ogrozd |
| 1630 | borovnica |
| 1631 | brusnica |
| 1632 | dunja |
| 1701 | masline stablo |
| 1700 | maslinik |
| 2001 | hmelj |
| 3000 | gljive |
| 1200 | cvijeće |
| 3500 | šuma |
| 4000 | ne koristi se |

Tablica 2: Minimalni broj stabala/trsova/biljaka po hektaru

|  |  |  |
| --- | --- | --- |
| Šifra kulture | Naziv kulture | kom/ha |
| 803 | lavanda | 3000 |
| 1501 | plemenita loza – vinski kultivari | 3000 |
| 1502 | plemenita loza – stolni kultivari | 2000 |
| 1601 | jabuka na sjemenjaku | 200 |
| 1602 | jabuka na mm 106 | 500 |
| 1603 | jabuka na m9 | 1800 |
| 1604 | kruška na sjemenjaku | 300 |
| 1605 | kruška na dunji | 1250 |
| 1606 | mandarina | 500 |
| 1607 | kupina | 2500 |
| 1608 | malina | 4000 |
| 1609 | kivi | 500 |
| 1610 | limun | 500 |
| 1611 | naranča | 800 |
| 1612 | breskva | 500 |
| 1613 | nektarina | 500 |
| 1614 | marelica | 280 |
| 1615 | trešnja na Prunus avium | 120 |
| 1616 | trešnja na Prunus mahaleb | 150 |
| 1617 | trešnja na Colt | 500 |
| 1618 | trešnja na Gissela | 1000 |
| 1619 | višnja | 300 |
| 1620 | šljiva | 300 |
| 1621 | orah | 100 |
| 1622 | badem | 200 |
| 1623 | lijeska | 300 |
| 1624 | kesten | 150 |
| 1625 | smokva | 200 |
| 1626 | rogač | 100 |
| 1627 | šipak | 300 |
| 1628 | ribiz | 2500 |
| 1629 | ogrozd | 2000 |
| 1630 | borovnica | 1200 |
| 1632 | dunja | 400 |
| 533 | jagode | 33000 |
| 1700 | maslina | 150 |
| 2001 | hmelj | 3500 |

Napomena: Ako su vjetrozaštitni pojasevi, žive međe, jarci, kamene ograde, suhozidi i poljski putovi sastavni dio tradicionalne kulture krajolika i dobre poljoprivredne prakse, njihova površina se uzima kao stvarno korištena površina u slučaju da ne prelazi 5% ukupne površine.

Tablica 3: Šifre i nazivi izravnih plaćanja u stočarstvu

|  |  |
| --- | --- |
| Šifra | Naziv |
| Govedarstvo | |
| 1-3001 | mliječne krave |
| 1-4002 | mliječne krave dodatno |
| 1-1003 | krave dojilje |
| 1-1004 | krave dojilje ekstenzivni uzgoj |
| 1-2005 | držanje goveda |
| 1-2006 | klanje goveda |
| 1-2007 | tov teladi |
| 1-5008 | mlijeko kravlje |
| 1-5009 | mlijeko kravlje dodatno |
| 1-7047 | sjeme pozitivno testiranih bikova (očuvanje genetskih resursa) |
| Ovčarstvo | |
| 2-1010 | ovce |
| 2-4011 | ovce dodatno |
| 2-5012 | mlijeko ovčje |
| Kozarstvo | |
| 3-1013 | koze |
| 3-4014 | koze dodatno |
| 3-5015 | mlijeko kozje |
| Svinjogojstvo | |
| 4-3016 | krmače |
| 4-4017 | krmače dodatno |
| 4-3018 | tov svinja |
| 4-3019 | klanje utovljenih svinja |
| 4-7048 | sjeme nerastova (očuvanje genetskih resursa) |
| Pčelarstvo | |
| 5-3020 | pčelinje zajednice |
| 5-6021 | med |
| 5-7039 | matice pčela (očuvanje biološke raznolikosti) |
| Peradarstvo | |
| 6-3022 | rasplodna perad |

Tablica 4: Vrijednost uvjetnog grla goveda, konja, koza i ovaca

|  |  |
| --- | --- |
| Vrsta životinje | Uvjetno grlo po vrsti životinje |
| Odrasla goveda starija od 24 mjeseca | 1,0 |
| Goveda starosti od 12 do 24 mjeseca | 0,6 |
| Goveda starosti od 6 do 12 mjeseca | 0,3 |
| Rasplodni bikovi | 1,4 |
| Telad | 0,15 |
| Konji | 1,2 |
| Ždrebad | 0,5 |
| Ovce, koze | 0,1 |
| Janjad, jarad | 0,05 |

PRILOG 2.

|  |  |
| --- | --- |
| AGENCIJA ZA PLAĆANJA U POLJOPRIVREDI,  RIBARSTVU I RURALNOM RAZVOJU  Ul. grada Vukovara 269D  10 000 Zagreb | OBRAZAC OSNOVNIH PODATAKA O POLJOPRIVREDNOM GOSPODARSTVU  \_\_\_\_\_\_\_\_\_\_\_\_\_\_\_\_godina |

OSNOVNI PODACI O POLJOPRIVREDNOM GOSPODARSTVU

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| (naziv poljoprivrednog gospodarstva) | | |  |  |  |  |  |  |  | | --- | --- | --- | --- | --- | --- | --- | |  |  |  |  |  |  |  |   (mibpg) |
| (adresa) | | (naziv banke) |
| (mjesto) | (poštanski broj) | (broj žiroračuna Korisnika) |
| (telefon/mobitel) | (e-mail adresa) | (broj banke) |

OSNOVNI PODACI O NOSITELJU POLJOPRIVREDNOG GOSPODARSTVA

|  |
| --- |
| (ime i prezime nositelja poljoprivrednog gospodarstva) |
| (adresa) |
| (mjesto) |
| (poštanski broj |

U slučaju da su podaci netočni, potrebno je iste promijeniti u Regionalnom uredu Agencije za plaćanja gdje je korisnik upisan u Upisnik poljoprivrednih gospodarstava.

IZJAVA NOSITELJA POLJOPRIVREDNOG GOSPODARSTVA

Potpisom jamčim da:

1. sam upoznat sa Zakonom o državnoj potpori poljoprivredi i ruralnom razvoju i Pravilnikom o izravnim plaćanjima u poljoprivredi,

2. sam pažljivo pročitao i poštivao navedene upute za ispunjavanje obrasca,

3. su podaci navedeni u obrascu istiniti,

4. ću omogućiti kontrolu na terenu i inspekcijski nadzor.

Datum: Potpis nositelja poljoprivrednog gospodarstva:

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU  Ulica grada Vukovara 269 D  10 000 Zagreb | OBRAZAC 1/\_\_\_\_\_\_\_\_\_\_ godina  Zahtjev za izravna plaćanja u biljnoj proizvodnji |

MIBPG

|  |  |  |  |  |  |
| --- | --- | --- | --- | --- | --- |
|  |  |  |  |  |  |

broj stranica obrasca br. 1 \_\_\_\_\_\_\_\_\_\_\_\_\_\_\_\_\_\_\_ Datum ispunjavanja obrasca br. 1

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv poljoprivrednog gospodarstva broj stranica dopunskog obrasca br. 1 \_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Potpis nositelja poljoprivrednog gospodarstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zahtjev za izravna plaćanja: (traženo označiti sa »x« )

A☐ Osnovno plaćanje po poljoprivrednoj površini (livade i pašnjaci; ostale vrste korištenja)

B☐ Posebna plaćanja u biljnoj proizvodnji (višegodišnji nasadi; vinogradi – teži uvjeti gospodarenja; sjeme; povrće za industrijsku preradu; šećernu repu; ostale kulture – povrće, ljekovito bilje, jagode i hmelj; ekološka proizvodnja – oranice, višegodišnji nasadi, livade i pašnjaci)

Ostala plaćanja u biljnoj proizvodnji (C ☐prerada ploda maslina; D ☐maslinovo ulje ekstra djevičansko; E ☐voćne i lozne sadnice – certificirane i standard i sadnice maslina; F☐ duhan)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| STANJE IZ UPISNIKA, PODACI SE NE UPISUJU | | | | | | | | PRIJAVA POVRŠINA | | | | | ZAHTJEV ZA IZRAVNA PLAĆANJA | | | |
| red.broj | katastarska općina | broj katast. čestice | podbroj katast. čestice | katastarska kultura | površina s pravom korištenja (ha) | posjed traje do | otežani uvjeti  gosp. | šifra kulture | naziv kulture | površina pod kulturom (ha) | broj stabala/trsova/biljaka | ekološka proizvodnja | Zahtjev za osnovno plaćanje | Zahtjev za posebno plaćanje | Zahtjev za teže uvjete gospodarenja | Zahtjev za ekološku proizvodnju |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 |
|  |  |  |  |  |  |  |  |  |  |  |  |  |  |  |  |  |

Dodatno obavezna dokumentacija (koju dostavlja Korisnik):

1. dokaz o statusu obveznika poreza na dohodak nositelja gospodarstva,

2. za šećernu repu / najkasnije do 31. prosinca Korisnik dostavlja dokaze o količini uskladištene i/ili prodane i isporučene šećerne repe (račun ili primka),

3. za povrće za industrijsku preradu / najkasnije do 31. prosinca Korisnik dostavlja dokaze o količini proizvedenog, prodanoga i isporučenoga proizvoda (račun ili otkupni blok ili primka),

4. za ekološku proizvodnju / najkasnije do 31. prosinca Korisnik dostavlja potvrdnicu o sukladnosti s temeljnim zahtjevima za ekološku proizvodnju izdanu od ovlaštene pravne osobe za postupak potvrđivanja u ekološkoj proizvodnji,

5. maslinovo ulje ekstra djevičansko / najkasnije do 28. veljače sljedeće godine Korisnik dostavlja obrazac 1B – Prijava količine prodanog ekstra djevičanskog maslinovog ulja; račun ili otkupni blok iz kojeg je razvidna količina prodanog i isporučenog ekstra djevičanskog ulja; potvrdu izdanu od strane objekta koji obavlja preradu masline o razvrstavanju u ekstra djevičansko maslinovo ulje, sukladno posebnom propisu o uljima od ploda i komine,

6. sjeme / najkasnije do 31. prosinca Korisnik dostavlja potvrdu Zavoda za sjemenarstvo i rasadničarstvo da je sjemenski usjev nadziran u proizvodnji i priznat za sjeme te dokaz o predaji sjemena dobavljaču sjemena registriranom u Upisniku dobavljača sjemena za djelatnost dorade.

Dodatno obavezna dokumentacija za posebna i ostala plaćanja (koju dostavlja obrađivač, prerađivač, Zavod) za:

1. duhan / najkasnije do 28. veljače sljedeće godine obrađivač duhana dostavlja obrazac 1C – Prijava količine prerađenog duhana i zbirnu skladišnu primku

2. sadni materijal / najkasnije do 31. siječnja sljedeće godine Zavod za sjemenarstvo i rasadničarstvo dostavlja obrazac 1D – Prijava količine proizvedenog i priznatog sadnog materijala

3. masline predane na preradu / najkasnije do 28. veljače sljedeće godine prerađivač maslina dostavlja obrazac 1A – Prijava količine maslina proizvedenih i predanih na preradu; dokument iz kojeg je razvidno da obavljaju preradu ploda masline i dokument o predanim količinama ploda maslina na preradu (skladišna primka ili račun o preradi).

Upute za popunjavanje obrasca br. 1

Stavljanjem znaka »X« u kućicu ispred naziva potpore smatra se podnesenim zahtjevom za cijelo poljoprivredno gospodarstvo (tj. za sve katastarske čestice)!

pod A – označiti X ako se podnosi zahtjev za osnovno plaćanje

pod B – označiti X ako se podnosi zahtjev za posebna plaćanja

pod C – označiti X ako se podnosi zahtjev za ostalo plaćanje za prerada ploda maslina

pod D – označiti X ako se podnosi zahtjev za ostalo plaćanje za maslinovo ulje ekstra djevičansko

pod E – označiti X ako se podnosi zahtjev za ostalo plaćanje za voćne i lozne sadnice – certificirane i standard i sadnice maslina

pod F – označiti X ako se podnosi zahtjev za ostalo plaćanje za duhan

Način popunjavanja tablice:

za 9 i 10 – prepisati odgovarajuću šifru i naziv kulture iz tablice šifri i naziva kultura za ispunjavanje obrazaca 1 i 1D

za 11 – upisati površinu pod kulturom u ha

za 12 – upisati broj stabala/trsova/biljaka

za 13 – upisati da li je čestica pod ekološkom proizvodnjom

Ako poljoprivredno gospodarstvo na nekim katastarskim česticama ne želi podnijeti zahtjev, potrebno je u kolonama 14 – 17 upisati »NE« uz česticu za koju ne želi potporu!

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU  Ulica grada Vukovara 269 D  10 000 Zagreb | OBRAZAC 1A  \_\_\_\_\_\_\_\_\_\_\_\_\_\_\_\_\_ godina  Prijava količine maslina proizvedenih i predanih na preradu |

Obrazac prijave količine maslina proizvedenih i predanih na preradu popunjava pravna ili fizička osoba koja obavlja preradu ploda maslina. Ispunjeni obrazac i propisanu dokumentaciju dostavlja Agenciji za plaćanja.

|  |
| --- |
| OBRAZAC ISPUNITI VELIKIM TISKANIM SLOVIMA |

Podaci o podnositelju prijave

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | Podnositelj prijave |  | | | | | | | | | | | | | |
| 2 | MIBPG iz Upisnika poljoprivrednih gospodarstva |  | |  | |  | |  | |  | |  | |  | |
| 3 | Matični broj tvrtke MBS |  | |  | |  | |  | |  | |  | |  | |
| 4 | OIB (osobni identifikacijski broj) |  |  | |  |  |  | |  |  |  | |  |  |  |
| 5 | Adresa |  | | | | | | | | | | | | | |
| 6 | Mjesto |  | | | | | | | | | | | | | |
| 7 | Poštanski broj |  | | | | | | | | | | | | | |
| 8 | Mob/telefon |  | | | | | | | | | | | | | |
| 9 | Faks |  | | | | | | | | | | | | | |
| 10 | e-mail |  | | | | | | | | | | | | | |

Podaci o količini maslina proizvedenih i predanih na preradu

|  |  |
| --- | --- |
| Ukupna količina (kg) |  |

|  |  |  |  |  |
| --- | --- | --- | --- | --- |
| MIBPG | Naziv poljoprivrednog gospodarstva | Količina predanog ploda na preradu (kg) | Količina dobivenog ulja nakon prerade (l) | Broj dokumenta o preradi |
| 1 | 2 | 3 | 4 | 5 |
|  |  |  |  |  |
|  |  |  |  |  |

Potreban prilog:

– podatke iz gornjih tablica potrebno dostaviti u elektroničkoj formi (M. Excel format),

– dokumenti o predanim količinama maslina na preradu (skladišna primka ili račun o preradi)

datum ispunjavanja obrasca potpis podnositelja prijave

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU  Ulica grada Vukovara 269 D  10 000 Zagreb | OBRAZAC 1B  \_\_\_\_\_\_\_\_\_\_\_\_\_\_godina  Prijava količine prodanog ekstra djevičanskog maslinovog ulja |

Ispunjeni obrazac i propisanu dokumentaciju dostaviti osobno ili poslati poštom preporučeno Regionalnom uredu Agencije za plaćanja.

|  |
| --- |
| OBRAZAC ISPUNITI VELIKIM TISKANIM SLOVIMA |

|  |  |  |  |  |  |  |  |
| --- | --- | --- | --- | --- | --- | --- | --- |
| Naziv poljoprivrednog gospodarstva |  | | | | | | |
|  | (upisati naziv iz Rješenja o upisu u Upisnik) | | | | | | |
| MIBPG iz Upisnika poljoprivrednih gospodarstva | |  |  |  |  |  |  |

|  |  |  |  |
| --- | --- | --- | --- |
| Šifra | Naziv | Količina prodanog ekstra djevičanskog maslinovog ulja(l) | Iznos izravnog plaćanja (kn) |
| 1 | 2 | 3 | 4 |
| 1702 | ekstra djevičansko maslinovo ulje |  |  |

Obvezna dokumentacija uz prijavu:

1. Račun ili otkupni blok iz kojeg je razvidna količina prodanog i isporučenog ekstra djevičanskog ulja,

2. Potvrdu izdanu od strane objekta koji obavlja preradu masline o razvrstavanju u ekstra djevičansko maslinovo ulje, sukladno posebnom propisu o uljima od ploda i komine maslina.

datum ispunjavanja obrasca potpis nositelja poljoprivrednog gospodarstva

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU  Ulica grada Vukovara 269 D  10 000 Zagreb | OBRAZAC 1C  \_\_\_\_\_\_\_\_\_\_ godina  Prijava količine predanog duhana |

Obrazac prijave količine predanog lista duhana na preradu popunjava ovlašteni obrađivač duhana. Ispunjeni obrazac i propisanu dokumentaciju dostaviti Agenciji za plaćanja.

|  |
| --- |
| OBRAZAC ISPUNITI VELIKIM TISKANIM SLOVIMA |

Podaci o podnositelju prijave

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | Podnositelj prijave |  | | | | | | | | | | | | | |
| 2 | MIBPG iz Upisnika poljoprivrednih gospodarstva |  | |  | |  | |  | |  | |  | |  | |
| 3 | Matični broj tvrtke MBS |  | |  | |  | |  | |  | |  | |  | |
| 4 | OIB (osobni identifikacijski broj) |  |  | |  |  |  | |  |  |  | |  |  |  |
| 5 | Adresa |  | | | | | | | | | | | | | |
| 6 | Mjesto |  | | | | | | | | | | | | | |
| 7 | Poštanski broj |  | | | | | | | | | | | | | |
| 8 | Mob/telefon |  | | | | | | | | | | | | | |
| 9 | Faks |  | | | | | | | | | | | | | |
| 10 | e-mail |  | | | | | | | | | | | | | |

Podaci o količini predanog duhana na preradu

|  |  |
| --- | --- |
| Ukupna količina predanog duhana na preradu (kg) |  |

|  |  |  |  |  |  |
| --- | --- | --- | --- | --- | --- |
| MIBPG | Naziv poljoprivrednog gospodarstva | Tip duhana | Klasa duhana | Količina (kg) | Iznos izravnog plaćanja (kn) |
| 1 | 2 | 3 | 4 | 5 | 6 |
|  |  |  |  |  |  |
|  |  |  |  |  |  |

Potreban prilog:

– podatke iz gornjih tablica potrebno dostaviti u elektroničkoj formi (M. Excel format),

– zbirna skladišna primka za količine otkupljenog duhana

datum ispunjavanja obrasca potpis podnositelja prijave

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU  Ulica grada Vukovara 269 D  10 000 Zagreb | OBRAZAC 1D  \_\_\_\_\_\_\_ godina  Prijava količine proizvedenog i priznatog sadnog materijala |

Obrazac prijave količina proizvedenog i priznatog sadnog materijala popunjava Zavod za sjemenarstvo i rasadničarstvo i dostavlja Agenciji za plaćanja.

|  |
| --- |
| OBRAZAC ISPUNITI VELIKIM TISKANIM SLOVIMA |

|  |  |  |  |  |  |  |  |
| --- | --- | --- | --- | --- | --- | --- | --- |
| Naziv poljoprivrednog gospodarstva |  | | | | | | |
| MIBPG iz Upisnika poljoprivrednih gospodarstva | |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| Redni broj | Broj Uvjerenja o priznavanju sadnog materijala | Šifra kulture | Naziv kulture | Količina voćnih i loznih sadnica kategorije standard (kom) | Količina voćnih i loznih sadnica kategorije certificirano  (kom) | Količina sadnica maslina (kom) |
| 1 | 2 | 3 | 4 | 5 | 6 | 7 |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

datum ispunjavanja obrasca potpis podnositelja prijave

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tablica 5: Usklađenja visine izravnih plaćanja za duhan prema tipu i klasi

|  |  |  |
| --- | --- | --- |
| Tip duhana | Klasa | Faktor usklađenja |
| VIRGINIJA | 1. | 1,302 |
| 2. | 1,202 |
| 3. | 1,047 |
| 4. | 0,735 |
| BERLEY | 1. | 1,286 |
| 2. | 1,113 |
| 3. | 1,042 |
| 4. | 0,640 |

PRILOG 3.

![](dodatni/408001.jpeg)

![](dodatni/408002.jpeg)

![](dodatni/408003.jpeg)

![](dodatni/408004.jpeg)

Tablica 6: Usklađenje izravnih plaćanja za mlijeko prema sadržaju mliječne masti i bjelančevina

|  |  |  |  |  |
| --- | --- | --- | --- | --- |
| Vrijednost jedinice / kn | | | | |
| Vrsta mlijeka | Masti | | Bjelančevine | |
| Osnovno i dodatno plaćanje | Osnovno plaćanje | Osnovno i dodatno plaćanje | Osnovno plaćanje |
| Kravlje | 0,0972 | 0,0730 | 0,1375 | 0,1031 |
| Ovčje | - | 0,0642 | - | 0,1787 |
| Kozje | - | 0,1257 | - | 0,2538 |

Tablica 7: Usklađenje izravnih plaćanja za kravlje mlijeko prema kakvoći

|  |  |  |  |  |  |
| --- | --- | --- | --- | --- | --- |
| Ispravak vrijednosti | Razred | Razvrstavanje u razrede | | Dodatak na kakvoću kn/kg | |
| Broj mikroorganizama | Somatskih stanica | Osnovno i dodatno plaćanje, kn/kg | Osnovno plaćanje, kn/kg |
| 1,055 | I | ≤ 100.000 | ≤ 400.000 | 0,044 | 0,033 |
| 0,70 | II | >100.000 | >400.000 | – 0,240 | – 0,180 |

Tablica 8: Usklađenje izravnih plaćanja za ovčje i kozje mlijeko prema kakvoći

|  |  |  |  |
| --- | --- | --- | --- |
| Ispravak vrijednosti | Razred | Razvrstavanje u razrede glede broja mikroorganizama | Dodatak na kakvoću kn/kg |
| 1,055 | I | ≤ 1.500.000 | 0,06 |
| 0,70 | II | >1.500.000 | -0,33 |

Pravilnik, NN 33/2010-859